Georgia Byng

Georgia Byng (født 6. september 1965) er en britisk forfatter av barne- og ungdomslitteratur og er særlig kjent for bokserien om det spesielle hittebarnet Molly Moon, ei smart jente på 11 år, krøllete hår, hypnotiske grønne øyne og meget spesielle evner.

Liv 
Byng ble født i 1965 og vokste opp i den lille engelske landsbyen Abbots Worthy i Hampshire i sørlige England. Hun er den eldre datteren og det andre barnet av den åttende jarlen av Strafford og hans første hustru Jennifer May. Georgia Byng giftet seg første gang med Daniel Chadwick i 1990, og skilte seg fra ham i 1995. De har en datter sammen, Tiger Rose, som ble født i 1991. Hun lever nå med sin andre ektemann, kunstneren Marc Quinn, og sine tre barn, datteren Tiger og sønnene Sky og Lucas.

Byng fikk sin utdannelse ved Westonbirt, en uavhengig kostskole for piker i Cotswold i Gloucestershire i Sørvest-England. Deretter begynte hun på dramaskolen Central School of Speech and Drama, en del av Universitetet i London i sentrale London. Hun oppga en karriere som skuespiller for å kunne skrive.

Hun begynte først å skrive og tegne tegneserier. Hennes første utgitt bok var med tegneserier, The Sock Monsters. Hennes mest kjente verk er bokserien Molly Moon, hvorav den den første var Molly Moon's Incredible Book of Hypnotism (2002), og med norsk utgivelse året etter som Molly Moons utrolige bok om hypnose (2003), oversatt av Henning Hagerup. I senere bøker utvikler Molly sine spesielle evner, blant å stoppe tiden, reise gjennom tiden, lese andres tanker og selv forvandle seg til andre former.

Hun har også utgitt to bøker i serien Black Cats som til sammen er en ganske vill og humoristisk fortelling om to lure gutter som slåss med en snedig svindler som jakter på deres sprø bestemor.

Via sin stefar Christopher Bland er hun halvsøster til Archie Bland, journalist og senere redaktør av avisen The Independent. Hun er eldre søster av utgiveren Jamie Byng ved forlaget Canongate Books.

Bibliografi

Serien om Molly Moon 
 Molly Moons utrolige bok om hypnose (2003), oversatt av Henning Hagerup
 Molly Moon stopper tiden (2004), oversatt av Bente Klinge
 Molly Moons eventyrlige tidsreise (2005), oversatt av John Erik Bøe Lindgren
 Molly Moon, Mikke Minus og tankemaskinen (2009), oversatt av Camilla Eikeland Sundnes
 Molly Moon og morfemysteriet (2012), oversatt av Astrid Urdal

Serien Black Cats 
 The Ramsbottom Racket (2001)
 The Ramsbottom Rumble (2002)

Andre utgivelser 
 The Sock Monsters (1995)
 Jack's Tree (2000)

Referanser

Eksterne lenker 
 
 Nettsted for Molly Moon

Britiske forfattere
Personer fra Winchester